Document ID: 32011R1179

KOMISSION TÄYTÄNTÖÖNPANOASETUS (EU) N:o 1179/2011,
annettu 17 päivänä marraskuuta 2011,
verkossa toteutettavien keruujärjestelmien teknisistä eritelmistä kansalaisaloitteesta annetun Euroopan parlamentin ja neuvoston asetuksen (EU) N:o 211/2011 mukaisesti
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EY) N:o 211/2011 (1) ja erityisesti sen 6 artiklan 5 kohdan,
on kuullut Euroopan tietosuojavaltuutettua,
sekä katsoo seuraavaa:
(1)
Asetuksessa (EU) N:o 211/2011 säädetään, että jos tuenilmaukset kerätään verkossa, tarkoitukseen käytettävän järjestelmän on täytettävä tietyt turvallisuusvaatimukset ja tekniset vaatimukset ja sitä varten on saatava todistus asianomaisen jäsenvaltion toimivaltaisilta viranomaisilta.
(2)
Asetuksessa (EU) N:o 211/2011 tarkoitettu verkossa toteutettava keruujärjestelmä on tuenilmausten keräämiseen tarkoitettu tietojärjestelmä, joka koostuu ohjelmistosta, laitteistosta, ylläpitoympäristöstä, toimintaprosesseista ja henkilöstöstä.
(3)
Asetuksessa (EU) N:o 211/2011 vahvistetaan ne vaatimukset, jotka verkossa toteutettavien keruujärjestelmien on täytettävä todistuksen saamiseksi, ja säädetään, että komission olisi hyväksyttävä tekniset eritelmät kyseisten vaatimusten täytäntöön panemiseksi.
(4)
OWASP-hankkeen (Open Web Application Security Project) Top 10 2010 -asiakirjassa esitetään katsaus web-sovellusten tärkeimmistä turvallisuusriskeistä ja keinoista, joilla näitä riskejä voidaan torjua; nyt annettavissa teknisissä eritelmissä hyödynnetään tämän hankkeen tuloksia.
(5)
Näitä teknisiä eritelmiä noudattamalla järjestäjät voivat todennäköisesti varmistaa verkossa toteutettavia keruujärjestelmiä varten tarvittavan todistuksen saannin jäsenvaltioiden viranomaisilta ja myötävaikuttaa siihen, että Euroopan parlamentin ja neuvoston direktiivissä 95/46/EY (2) säädettyjen, tietojenkäsittelyn turvallisuuteen liittyvien velvoitteiden noudattamisen edellyttämät asianmukaiset tekniset ja organisatoriset toimenpiteet toteutetaan sekä käsittelyn suunnittelu- että toteuttamisvaiheessa siten, että taataan turvallisuus, estetään luvaton käsittely ja suojataan henkilötiedot vahingossa tapahtuvalta tai laittomalta tuhoamiselta, vahingossa tapahtuvalta häviämiseltä, muuttamiselta, luvattomalta luovuttamiselta tai tietojen antamiselta.
(6)
Todistusten antamismenettely todennäköisesti helpottuu, jos järjestäjät käyttävät komission asetuksen (EU) N:o 211/2011 6 artiklan 2 kohdan mukaisesti käyttöön asettamaa ohjelmistoa.
(7)
Kansalaisaloitteiden järjestäjien olisi rekisterinpitäjinä noudatettava tässä asetuksessa vahvistettuja teknisiä eritelmiä kerätessään tuenilmauksia verkossa, jotta käsiteltävien henkilötietojen suojaaminen voitaisiin varmistaa. Jos käsittelyn suorittaa henkilötietojen käsittelijä, järjestäjien olisi varmistettava, että tämä toimii ainoastaan järjestäjien ohjeiden mukaisesti ja noudattaa tässä asetuksessa vahvistettuja teknisiä eritelmiä.
(8)
Asetuksessa kunnioitetaan perusoikeuksia ja noudatetaan periaatteita, jotka on vahvistettu Euroopan unionin perusoikeuskirjassa ja erityisesti sen 8 artiklassa, jossa todetaan, että jokaisella on oikeus henkilötietojensa suojaan.
(9)
Tässä asetuksessa säädetyt toimenpiteet ovat asetuksen (EU) N:o 211/2011 20 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 211/2011 6 artiklan 5 kohdassa tarkoitetut tekniset eritelmät esitetään liitteessä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä marraskuuta 2011.

Labels: 10
7
12